สารเคมีในผลิตภัณฑ์ทำความสะอาดภายในบ้าน อาจเป็นอันตรายต่อสุขภาพ และสิ่งแวดล้อม
รายงานบางชิ้นเปิดเผยว่า ผลิตภัณฑ์ทำความสะอาดภายในบ้านที่ขายกันทั่วไป มีสารเคมีเป็นพิษผสมอยู่ ซึ่งอาจเป็นอันตรายต่อสุขภาพ และสิ่งแวดล้อม
บ่ายวันอาทิตย์วันหนึ่ง เพื่อนๆ ของคุณ Lauren Ratner ราว 12คนรวมกลุ่มกันรอบโต๊ะทานอาหารในบ้านของเธอในกรุงวอชิงตัน กลางโต๊ะมีผลิตภัณฑ์จากธรรมชาติหลายชนิดไม่ว่าจะเป็นสบู่ที่ผลิตจากน้ำมันมะกอก น้ำมันกลีซเซอรีนที่ผลิตจากผักเบกกิ้งโซดาและน้ำส้มสายชูกลั่น พวกเธอนำส่วนประกอบเหล่านั้นมาผสมกันตามส่วนอย่างง่ายๆจากนั้นเพียงไม่กี่นาทีก็สามารถผลิตน้ำยาทำความสะอาดเอนกประสงค์ ที่ใช้ได้อย่างปลอดภัยทั้งกับพื้นกระเบื้องกระจก พื้นหิน พื้นไม้ หรือแม้กระทั่งพื้นผิวแสตนเลสได้ คุณ Lauren Ratner เล่าว่าเธอได้สูตรน้ำยาทำความสะอาดที่เป็นมิตรต่อสิ่งแวดล้อมมาจากอินเตอร์เนตในเว็บไซต์เกี่ยวกับผู้หญิงและสิ่งแวดล้อมจากนั้นจึงนัดกับเพื่อนๆมาผลิตน้ำยาที่ว่านี้กันเอง Green Cleaning Partyก่อตั้งขึ้นเมื่อปีที่แล้วโดยกลุ่ม Woman's Voices for the Earth หรือ WVE ในรัฐมอนตาน่า ซึ่งมีสมาชิกกลุ่มประมาณ4,500 คนทั่วอเมริกา เมื่อปีที่แล้ว WVEได้เปิดเผยรายงานเรื่องอันตรายภายในบ้านที่เกิดจากสารเคมีต่างๆ คุณ Lisa Woll ประธานกลุ่ม Woman's Voices for the Earth บอกว่ารายงานดังกล่าวมุ่งเน้นที่อันตรายจากสารเคมี 5ประเภทที่ทำให้เกิดโรคหืดหอบ การมีบุตรยากและโรคประจำตัวตั้งแต่กำเนิดโดยเป้าหมายสำคัญของกลุ่มคือการขจัดสารพิษต่างๆ ออกจากผลิตภัณฑ์ทำความสะอาดภายในบ้านคุณ Lisa Woll บอกว่า ตามฉลากด้านหลังของผลิตภัณฑ์ทำความสะอาดต่างๆที่วางขายอยู่นั้น ไม่มีการระบุถึงส่วนผสมทุกชนิดที่ใช้จึงแทบไม่มีทางที่ผู้บริโภคจะทราบว่าสินค้านั้นมีอันตรายหรือไม่เนื่องจากกฎหมายที่ใช้อยู่ในปัจจุบัน ยังมิได้กำหนดให้มีการเปิดเผยข้อมูลส่วนผสมทุกชนิดบนฉลากผลิตภัณฑ์กลุ่ม WVE จึงพยายามสนับสนุนให้ผู้บริโภคสอบถามไปยังผู้ผลิตว่าสินค้านั้นมีส่วนผสมอะไรบ้างและว่าปัจจุบันเริ่มมีบางบริษัทที่นำรายชื่อส่วนผสมในผลิตภัณฑ์ทำความสะอาดต่างๆ มาเปิดเผยทางเว็บไซต์ซึ่งกลุ่ม WVE ถือว่านั่นคือชัยชนะครั้งใหญ่ของกลุ่ม สำหรับน้ำยาทำความสะอาดที่คุณ Lauren Ratnerและเพื่อนๆ ผลิตเองนั้น ได้รับการยืนยันว่านอกจากจะเป็นมิตรต่อสิ่งแวดล้อมแล้วยังเป็นมิตรต่อกระเป๋าสตางค์อีกด้วย เพราะใช้ต้นทุนเพียง 83 เซนต์ หรือไม่ถึง 1ดอลล่าร์ ในขณะที่น้ำยาทำความสะอาดที่วางขายตามท้องตลาดนั้น ราคาอยู่ที่ประมาณ 3-8ดอลล่าร์ต่อขวด นอกจากนี้ คุณ Laura Hopman หนึ่งในสมาชิกกลุ่ม GreenCleaning Party ยังบอกด้วยว่า การได้ผลิตน้ำยาทำความสะอาดขึ้นเองอย่างง่ายๆทั้งเพื่อสุขภาพกายและสิ่งแวดล้อมภายในบ้าน ช่วยให้พวกเธอรู้สึกดีมาก อีกทั้งสิ่งแวดล้อมดีๆและความสบายใจที่เกิดจากการได้มาร่วมกลุ่มทำงาน และพูดคุยกับเพื่อนๆ ก็คงเป็นเหตุผลที่เพียงพอแล้วที่จะชักชวนให้คนอื่นๆมาเข้าร่วมในโครงการนี้ด้วย